SL Uradni list Evropske unije C 67/38

Nacionalni postopek Združenega kraljestva za dodelitev pravic za letalski promet z omejitvami

(2008/C 67/06)

V skladu s členom 6 Uredbe (ES) št. 847/2004 Evropskega parlamenta in Sveta o pogajanjih in izvajanju sporazumov o letalskih prevozih med državami članicami in tretjimi državami Evropska komisija objavlja naslednji nacionalni postopek za razdelitev pravic za letalski promet med vsemi upravičenimi prevozniki Skupnosti, pri čemer so te pravice omejene s sporazumi o letalskih prevozih, sklenjenimi s tretjimi državami.

„PODZAKONSKI AKTI 2007 – št. 3556 CIVILNO LETALSTVO Pravilnik o civilnem letalstvu iz leta 2007 (dodelitev omejenih zmogljivosti) Pripravljeni: 17. decembra 2007 Predloženi Parlamentu: 21. decembra 2007 Začetek veljavnosti: 31. januarja 2008 Državna sekretarka je izdala ta pravilnik na podlagi pooblastil iz členov 7(1) in (2) in 102(2)(b) in priloge XIII, delov II in III Zakona o civilnem letalstvu iz leta 1982 (1), in člena 2(2) Zakona o Evropskih skupnostih iz leta 1972 (2); v smislu oddelka 2(2) Zakona o Evropskih skupnostih iz leta 1972 je imenovana za ministrico (3) v zvezi z ukrepi v letalskem prevozu; posvetovala se je s Svetom za upravno sodstvo (Administrative Justice and Tribunals Council) v skladu z oddelkom 8 Zakona o sodiščih iz leta 1992 (4): Navajanje in začetek veljavnosti 1. Ta pravilnik se lahko navaja kot pravilnik o civilnem letalstvu (dodelitev omejenih zmogljivosti) iz leta 2007 in začne veljati 31. januarja 2008. Opredelitev pojmov 2. V tem pravilniku: ‚Zakon‘ pomeni Zakon o civilnem letalstvu iz leta 1982; ‚Sporazum o letalskih prevozih‘ pomeni sporazum med Združenim kraljestvom in tretjo državo, ki ureja odnose na področju letalstva, kar opisuje člen 1 Uredbe (ES) št. 847/2004 Evropskega parlamenta in Sveta o pogajanjih in izvajanju sporazumov o letalskih prevozih med državami članicami in tretjimi državami (5); ‚vlagatelj‘ pomeni kvalificiranega prevoznika, ki je vložil vlogo za potrdilo o dodelitvi omejenih zmogljivosti; ‚stranka‘ pomeni katero koli osebo, ki je uveljavljala pravico do obravnave v skladu s členom 13(1) in katera koli oseba, za katero se Uprava za civilno letalstvo (CAA) odloči, da bo obravnavana v skladu s členom 13(3); ‚kvalificiran prevoznik‘ pomeni: (a) podjetje, ki je pridobilo licenco za letalski prevoz v skladu z oddelkom 65 Zakona; ali (b) letalskega prevoznika Skupnosti, kot je določeno v oddelku 69A(8) Zakona, ki je ali pridobil operativno licenco pri Upravi za civilno letalstvo ali pa je ustanovljen v Združenem kraljestvu v skladu s členom 43 Pogodbe o ustanovitvi Evropske skupnosti (6); ‚uporabljane prometne pravice‘ pomeni prometne pravice, ki jih ima Združeno kraljestvo na podlagi sporazuma o letalskih prevozih; ‚omejena zmogljivost‘ pomeni zmogljivost, ki je na voljo za zagotovitev letalskih prevozov, kadar uporabljane prometne pravice ne zadoščajo, da bi vsi kvalificirani prevozniki, ki želijo izvajati storitve na progi, lahko izvajali vse storitve, ki bi jih želeli; ‚potrdilo o dodelitvi omejenih zmogljivosti‘ pomeni potrdilo, izdano v skladu s členom 19; ‚tretja država‘ pomeni državo, ki ni država članica. Posledične spremembe 3. V Pravilniku civilnega letalstva 1991 (7): (a) člen 3(5); (b) določba (ii)(b) člena 20(1); in (c) člen 27(9); so izpuščeni. Proge zmanjšane zmogljivosti Obvestilo o omejeni zmogljivosti 4. 1. Če državna sekretarka meni, da bo na progi v 6 mesecih nastala omejena zmogljivost, mora o tem obvestiti Upravo za civilno letalstvo. 2. V obvestilu v skladu z odstavkom (1): (a) mora biti navedeno, zakaj državna sekretarka meni, da bo na progi nastala omejena zmogljivost; (b) je lahko navedeno, o katerih vprašanjih bo po mnenju državne sekretarke odločala Uprava za civilno letalstvo; in (c) je lahko opisana proga na način, ki se državni sekretarki zdi ustrezen. 3. Državna sekretarka lahko objavi obvestilo v skladu s členom (1) samo v primeru, če si je ustvarila mnenja na podlagi pripomb kvalificiranih prevoznikov o zmogljivosti, ki jo nameravajo zagotoviti. 4. Uprava za civilno letalstvo mora najpozneje v enem mesecu po prejemu obvestila uradno objaviti: (a) datum, ko bo po njenem mnenju treba dodeliti omejeno zmogljivost na progi; in (b) poziv k predložitvi vlog za dodelitev omejenih zmogljivosti in po potrebi odreditev obravnave za določanje teh vlog. 5. Obvestilo mora določati: (a) podatke, ki jih bo Uprava za civilno letalstvo zahtevala v zvezi z vlogo za dodelitev omejene zmogljivosti; in (b) rok za oddajo vlog. 6. V tem pravilniku proga postane proga zmanjšane zmogljivosti na dan, določen v skladu z odstavkom (4)(a), in to tudi ostane do datuma, navedenega v obvestilu, objavljenem v skladu s členom 5(2). Proga, ki preneha biti proga omejenih zmogljivosti 5. 1. Če državna sekretarka meni, da na progi ni več omejene zmogljivosti, mora o tem obvestiti Upravo za civilno letalstvo. 2. Uprava za civilno letalstvo mora najpozneje v enem mesecu po prejemu obvestila uradno objaviti, da proga od datuma, navedenega v obvestilu, ni več proga z omejeno zmogljivostjo. Dodelitev omejenih zmogljivosti na progah z omejeno zmogljivostjo Področje uporabe členov 7 do 24 6. Členi 7 do 24 se uporabljajo tam, kjer kvalificiran prevoznik opravlja ali želi opravljati letalske prevoze na progi z omejeno zmogljivostjo. Omejitve prevozov za plačilo 7. Zrakoplov se lahko uporablja za komercialni prevoz potnikov ali tovora na progi z omejeno zmogljivostjo samo pod pogojem, da: (a) ima kvalificirani prevoznik, ki opravlja letalski prevoz, potrdilo o dodelitvi omejenih zmogljivosti, ki ga pooblašča za upravljanje zrakoplova na zadevni progi; in (b) so izpolnjeni pogoji iz potrdila o dodelitvi omejenih zmogljivosti, če se nanašajo na navedeno progo. Predpisana naloga Uprave za civilno letalstvo 8. 1. Naloga dodeljevanja omejene zmogljivosti na progi z omejeno zmogljivostjo je prepisana kot naloga Uprave za civilno letalstvo v smislu oddelka 7(2) Zakona. 2. Odločanje o odobritvi, zavrnitvi, razveljavitvi ali spremembi potrdila o dodelitvi omejenih zmogljivosti (razen na podlagi prošnje imetnika) je predpisana kot naloga Uprave za civilno letalstvo v smislu oddelka 7(1) Zakona. 3. Za sklepčnost Uprave za civilno letalstvo za naloge, ki se izvajajo v skladu z oddelkom 7(1) Zakona, sta potrebna dva člana, razen v primerih, ko: (a) Uprava za civilno letalstvo določi manj kot 21 dni za vročitev ugovora ali pripombe; ali (b) se stranke v obravnavi strinjajo, da za sklepčnost Uprave za civilno letalstvo zadostuje samo en član; za sklepčnost tedaj zadostuje en član. Naloge Uprave za civilno letalstvo pri dodeljevanju omejenih zmogljivosti 9. 1. Uprava za civilno letalstvo mora dodeliti omejitev zmogljivosti v skladu s tem pravilnikom. 2. Oddelek 4 Zakona (splošni cilji Uprave za civilno letalstvo) se ne uporablja za dodeljevanje omejenih zmogljivosti. 3. Uprava za civilno letalstvo mora dodeliti omejeno zmogljivost na način, za katerega meni, da bo najbolje: (a) zagotovil, da kvalificirani prevozniki opravljajo storitve zračnega prevoza, ki izpolnjujejo vse bistvene kategorije javnega povpraševanja, torej po najnižjih cenah in ob izpolnjevanju visokih varnostnih standardov pri opravljanju storitev ter obenem gospodarsko donosno za učinkovite kvalificirane prevoznike glede na zneske, ki so jih vložili v opravljanje storitev; (b) podpira interese uporabnikov storitev zračnega prevoza; (c) zagotavlja učinkovito opravljanje civilnega zračnega prevoza v Združeno kraljestvo in iz njega; (d) zagotavlja čim bolj učinkovito tekmovanje kvalificiranih prevoznikov z drugimi letalskimi družbami pri opravljanju storitev zračnega prevoza na mednarodnih progah; in (e) zagotavlja čim bolj učinkovito uporabo letališč v Združenem kraljestvu. 4. Pri dodeljevanju omejene zmogljivosti mora Uprava za civilno letalstvo upoštevati: (a) učinek na obstoječe storitve zračnega prevoza, ki jih opravljajo kvalificirani prevozniki; in (b) v primeru: (i) kadar so obstoječe storitve podobne (v smislu proge) novi predlagani storitvi; ali (ii) kadar se dva ali več vlagateljev prijavita za dodelitev omejenih zmogljivosti in predlagata opravljanje novih, vendar podobnih storitev, vse prednosti, ki bi jih lahko imeli dve letalski družbi ali več pri opravljanju zadevne storitve. 5. Pri izvajanju nalog v skladu z odstavkoma (3) in (4) mora Uprava za civilno letalstvo upoštevati potrebo, kadar je to izvedljivo, po čim manjših: (a) neželenih učinkih na okolje; in (b) motenja javnosti; zaradi hrupa, tresljajev, onesnaženja ozračja ali katerega koli drugega vzroka, ki ga je mogoče pripisati uporabi zrakoplova za civilno letalstvo. 6. Pri izvajanju naloge dodeljevanja omejenih zmogljivosti mora Uprava za civilno letalstvo upoštevati nasvete, ki jih prejme od državne sekretarke. Vloga za odobritev, preklic ali spremembo potrdila o dodelitvi omejenih zmogljivosti 10. 1. Kvalificirani prevoznik, ki želi opravljati letalske prevoze na progi z omejeno zmogljivostjo, mora Upravi za civilno letalstvo predložiti pisno vlogo za potrdilo o dodelitvi omejenih zmogljivosti. 2. Kvalificiran prevoznik lahko Upravi za civilno letalstvo predloži pisno vlogo za preklic ali spremembo potrdila o dodelitvi omejenih zmogljivosti, ki ga ima. 3. Uprava za civilno letalstvo lahko zavrne vlogo za odobritev, preklic ali spremembo potrdila o dodelitvi omejenih zmogljivosti, če: (a) najmanj štiri mesece, preden naj bi potrdilo o dodelitvi omejenih zmogljivosti (ali sprememba) začelo veljati ne prejme vloge za odobritev ali spremembo potrdila o dodelitvi omejenih zmogljivosti; (b) vlagatelj ni predložil vseh zahtevanih informacij in dokumentov; in (c) vlagatelj ni poravnal vseh potrebnih taks po oddelku 11 Zakona. 4. Uprava za civilno letalstvo mora takoj, ko je praktično izvedljivo, po prejemu vloge v skladu s tem pravilnikom: (a) uradno objaviti: (i) tiste podatke o vlogi, za katere meni, da so potrebni za opis vsebine vloge; in (ii) dobo, znotraj katere se lahko vložijo ugovori ali pripombe v zvezi z vlogo, pod pogojem, da Uprava za civilno letalstvo ne sme določiti dobe, krajše od 21 dni, razen če to ni potrebno zaradi nujnih razlogov; (b) na svojem sedežu imeti kopijo vloge, ki je na voljo za vpogled komurkoli ob katerem koli razumnem času. 5. Ko Uprava za civilno letalstvo prejme vlogo, mora o tem obvestiti imetnika vseh drugih potrdil o dodelitvi omejenih zmogljivosti v povezavi s progo, na katero se vloga nanaša. 6. Uprava za civilno letalstvo lahko določi, da se vloga obravnava kot več posameznih vlog in sicer v številu, ki ga sama določi, in da se vsaka takšna vloga obravnavana v skladu s tem. Odobritev, preklic ali sprememba potrdila o dodelitvi omejene zmogljivosti brez podane vloge 11. 1. Uprava za civilno letalstvo lahko odobri, spremeni ali prekliče potrdilo o dodelitvi omejene zmogljivosti na drug način kot na podlagi vloge v skladu s členom 10. 2. Ko Uprava za civilno letalstvo predlaga odobritev, spremembo ali preklic potrdila o dodelitvi omejene zmogljivosti v skladu z odstavkom (1), mora uradno objaviti: (a) podrobnosti predloga, (b) razloge za predlagano odobritev, preklic ali spremembo, in (c) dobo, znotraj katere se lahko vložijo ugovori ali pripombe v zvezi s predlogom. 3. Obdobje za vročitev ugovora ali pripombe, ki ga določi Uprava za civilno letalstvo, ne sme biti krajše od 21 dni, razen, če je to potrebno zaradi nujnih razlogov. 4. Ko Uprava za civilno letalstvo odloči, da bo potrdilo o dodelitvi omejene zmogljivosti spremenila ali preklicala, mora v skladu z odstavkom (1) obvestiti: (a) imetnika potrdila o dodelitvi omejene zmogljivosti, in (b) imetnike vseh drugih potrdil o dodelitvi omejene zmogljivosti v povezavi s progo, na katero se predlog nanaša. Ugovori in pripombe 12. 1. Katera koli oseba lahko Upravi za civilno letalstvo predloži ugovor ali pripombe na: (a) vlogo za odobritev, preklic ali spremembo potrdila o dodelitvi omejenih zmogljivosti (b) predlog v skladu s členom 11(2). 2. Vsak ugovor ali vsaka pripomba mora: (a) biti vložena v obdobju, ki ga je Uprava za civilno letalstvo uradno objavila; in (b) navajati, ali oseba, ki ugovor ali pripombo vlaga, želi obravnavo. 3. Če je oseba, ki vlaga ugovor ali pripombo, kvalificiran prevoznik, mora 24 ur po vložitvi ugovora ali pripombe Upravi za civilno letalstvo vročiti kopijo le-te vsakemu vlagatelju. 4. Če oseba, ki vlaga ugovor ali pripombo, ni kvalificiran prevoznik, mora Uprava za civilno letalstvo: (a) (če je ugovor ali pripomba v zvezi z vlogo v skladu s členom 10) vsakemu vlagatelju vročiti kopijo le-te v 7 dneh od dne, ko je bil ugovor ali pripomba vložena na Upravi za civilno letalstvo; in (b) vlagatelju navesti, ali oseba, ki je vložila ugovor ali pripombo, želi obravnavo. 5. Če je vlagatelj dobil ugovor ali pripombo v skladu z odstavkom (3), mora, če tako pisno zahteva oseba, ki je vložila ugovor ali pripombo, tej osebi vročiti kopijo vloge v 3 delovnih dneh od prejema takšne zahteve. Obravnave 13. 1. Do obravnave imajo pravico naslednje osebe: (a) vlagatelj; (b) kateri koli drug kvalificiran prevoznik, ki je vložil ugovor ali pripombo v skladu z odstavkom 12; in (c) katera koli oseba, ki: (i) je vložila ugovor ali pripombo v skladu s členom 12; (ii) je po mnenju Uprave za civilno letalstvo predstavnica oseb, ki so izrazile mnenja potnikov ali vkrcevalcev tovora; in (iii) želi obravnavo. 2. Če oseba, ki ima pravico do obravnave, zahteva obravnavo, preden se Uprava za civilno letalstvo odloči za odobritev, spremembo ali preklic potrdila o dodelitvi omejene zmogljivosti, je potrebna obravnava. 3. Če je katera koli druga oseba: (a) vložila ugovor ali pripombo v skladu s členom 12; (b) zahtevala obravnavo; in (c) izjavila, da želi obravnavo; lahko Uprava za civilno letalstvo, če se ji to zdi primerno, izvede obravnavo in dovoli tej osebi, da je obravnavana. Uvodni sestanki 14. 1. Pred datumom, določenim za obravnavo, lahko Uprava za civilno letalstvo skliče uvodni sestanek zaradi razprave o obravnavi. 2. Uprava za civilno letalstvo mora dati vsem strankam obvestilo z datumom, uro in krajem uvodnega sestanka. 3. Vsaka stranka se lahko udeleži osebno ali pa pošlje zastopnika, ki ga je za to pooblastila. Obvestilo o obravnavi in informiranje s strani Urada za civilno letalstvo 15. 1. Potekati ne sme nobeno obravnava, če Uprava za civilno letalstvo ni: (a) vsake stranke obvestila o datumu, času in kraju obravnave (ki ne sme biti manj kot 14 dni po datumu obvestila); in (b) uradno objavila datuma, ure in kraja obravnave (ki ne sme biti manj kot 7 dni po datumu obvestila). 2. S pridržkom odstavka (3) mora Uprava za civilno letalstvo vsaki stranki skupaj z obvestilom o obravnavi v skladu z odstavkom (1) vročiti kopijo ali povzetek vseh informacij v lasti Uprave za civilno letalstvo, ki: (a) jih je Uprava prejela v povezavi z obravnavo; ali (b) bodo po mnenju Uprave za civilno letalstvo lahko uporabljeni na obravnavi. 3. Uprava za civilno letalstvo ne sme vročiti nobenih informacij v skladu z odstavkom (2): (a) če jih je podala državna sekretarka in Uprava za civilno letalstvo po posvetovanju z državno sekretarko, meni, da gre za izjemo v smislu oddelka 84 Zakona o svobodi informacij iz leta 2000 (8); ali (b) če jih je posredovala katera koli druga oseba in Uprava za civilno letalstvo po posvetovanju s to osebo, meni, da: (i) se nanašajo na trgovske ali finančne zadeve navedene osebe; in (ii) jih možnemu prejemniku ni mogoče razkriti brez neupravičene škode za osebo, ki jih je posredovala. Postopek pri obravnavi 16. 1. Obravnavo bo izvajala Uprava za civilno letalstvo, kot svetovalci pa bodo tisti uslužbenci Uprave za civilno letalstvo, za katere Uprava meni, da so primerni. 2. Na obravnavo lahko vsaka stranka: (a) pride osebno ali jo zastopa katera koli druga oseba, ki je bila za to pooblaščena; (b) predloži ustne in pisne dokaze; in (c) izpraša katero koli drugo stranko in njene priče. 3. Katera koli oseba, ki je vložila ugovor ali pripombo, a ne želi obravnave, lahko Upravi za civilno letalstvo najmanj 3 delovne dni pred datumom, določenim za obravnavo, predloži pisna stališča. 4. Uprava za civilno letalstvo mora vsaki stranki takoj, ko je to praktično izvedljivo, vročiti kopijo vseh pisnih stališč, vloženih proti njej v skladu z odstavkom (3) in jih mora upoštevati pri odločitvi. 5. Vsaka obravnava mora biti javna, razen ko Uprava za civilno letalstvo meni, da to ni v interesu javnega reda, nacionalne varnosti ali pa, če meni, da bi javnost škodovala interesom pravičnosti. 6. Uprava za letalsko varnost lahko, s privolitvijo strank, dovoli kateri koli osebi, da se udeleži obravnave (če je javno ali ne). 7. Če Uprava za civilno letalstvo ali katera koli druga oseba: (a) ne izda obvestila ali ne objavi katerih koli podrobnosti v obdobju in na način, ki ga določa ta pravilnik; ali (b) v primeru katere koli druge manjša napaka v postopku; to ne pomeni razveljavitve odločitve Uprave za civilno letalstvo. 8. Če Uprava za civilno letalstvo meni, da je bila kakšna oseba prikrajšana, lahko pred sprejetjem odločitve sprejme takšne ukrepe za odpravo nepravilnosti, ki se ji zdijo primerni (s tem, da objavi obvestilo ali kako drugače). 9. Vsi postopki na obravnavi morajo biti v skladu s tem pravilnikom pisno zabeleženi. 10. Izvod zapisnika mora biti na voljo kateri koli osebi proti plačilu primerne vsote, razen če je bilo v skladu s členom 16(5) odločeno, da obravnava ni javna, v tem primeru mora biti zapisnik na voljo samo osebam, ki so bile navzoče na obravnavi. Odobritev, preklic ali sprememba potrdila o dodelitvi omejene zmogljivosti 17. 1. Uprava za civilno letalstvo se mora odločiti, ali bo odobrila, preklicala ali spremenila potrdilo o dodelitvi omejene zmogljivosti, kakor hitro je to praktično izvedljivo: (a) po obravnavi, kadar gre za obravnavo v zvezi z vlogo; (b) po zaključnem datumu za vloge, navedenem v členu 4, kadar ne gre za obravnavo v zvezi z vlogo. 2. Uprava za civilno letalstvo mora o svoji odločitvi obvestiti: (a) vlagatelja; in (b) vse stranke. 3. Obvestilo v skladu z odstavkom (2) mora vsebovati razloge za odločitev in mora biti uradno objavljeno. Obvestila 18. 1. Ta pravilnik velja za vsako obvestilo, ki ga zahteva katera koli določba tega pravilnika, in se vroči kateri koli osebi. 2. Vsako obvestilo se osebi lahko vroči bodisi: (a) osebno; (b) na njenem ustreznem naslovu; (c) s pošto na ta naslov; (d) na elektronski naslov, ki ga je ta oseba predhodno sporočila Upravi za civilno letalstvo in ga ni preklicala, v tem primeru bo obvestilo veljalo kot vročeno v času, ko se običajno pričakuje sprejetje; bodisi (e) na navedeni naslov poslano po faksu ali na kakšen podoben način na številko, ki jo je ta oseba predhodno sporočila Upravi za civilno letalstvo in je ni preklicala, ter se šteje za vročeno, ko Uprava za civilno letalstvo naredi kopijo dokumenta z besedilom sporočila in dobi potrditev, da je bila uspešno poslana. 3. V tem pravilniku je ustrezni naslov osebe, če gre za pravno osebo, statutarni sedež ali glavni kraj poslovanja in v vseh drugih primerih zadnji znani naslov osebe, ki ji je treba vročiti obvestilo. Potrdila o dodelitvi omejenih zmogljivosti 19. 1. Če Uprava za civilno letalstvo odloči dodeliti potrdilo o dodelitvi omejenih zmogljivosti ali (v primeru spremembe) ponovno izdati potrdilo o dodelitvi omejenih zmogljivosti, mora potrdilo o dodelitvi omejenih zmogljivosti poslati kvalificiranemu prevozniku, ki mu je namenjeno, skupaj z obvestilom iz člena 17(2). 2. Potrdilo o dodelitvi omejenih zmogljivosti je lahko v obliki, za katero se Uprava za civilno letalstvo razumno odloči in mora vsebovati: (a) proge, na katere se nanaša; (b) storitve, ki jih odobri; (c) pogoje ali omejitve, ki veljajo za progo ali storitev; in (d) datum, s katerim postane veljaven. 3. Potrdilo o dodelitvi omejenih zmogljivosti ostane v veljavi, dokler: (a) ga Uprava za civilno letalstvo ne prekliče; (b) ga Uprava za civilno letalstvo ne spremeni; ali (c) proga, za katero potrdilo velja, preneha biti proga z omejeno zmogljivostjo. Izvrševanje Izvrševanje s strani Uprave za civilno letalstvo 20. Ta pravilnik bo izvajala Uprava za civilno letalstvo. Preprečevanje vzleta 21. 1. Če Uprava za civilno letalstvo upravičeno meni, da se bo zrakoplov uporabil za let v nasprotju s členom 7, lahko: (a) prevozniku ali poveljniku zrakoplova zapove, da do nadaljnjega obvestila ne sme dovoliti vzleta zrakoplova ali vzleteti z njim; in (b) po tem navodilu zadrži zrakoplov, dokler ni prepričana, da se ne bo uporabil za let v nasprotju s členom 7. 2. V tem pravilniku ima ‚poveljnik‘ enak pomen kot v Poveljih za letalsko navigacijo (9) Prekrški 22. 1. Vsaka oseba, ki brez utemeljenega razloga krši člen 7, je kriva prekrška. 2. Vsaka oseba, ki prejme navodilo v skladu s členom 21(a) in brez utemeljenega razloga krši to navodilo, je kriva prekrška. 3. Vsaka oseba, ki je kriva prekrška po tem pravilniku, bo odgovorna: (a) pri obsodbi v celoti, na globo, ki ne presega najvišje predpisane kazni; in (b) obsodbi na podlagi obtožnice, na globo ali zaporno kazen za obdobje, ki ne presega dveh let. Prekrški korporacij 23. 1. Če je korporacija kriva prekrška v skladu s tem pravilnikom in je bil ta prekršek dokazano storjen s soglasjem ali spregledom ali je posledica zanemarjanja s strani: (a) direktorja, upravitelja, tajnice ali podobne osebe korporacije; ali (b) katere koli osebe, ki je imela namen delovati v takšnem obsegu; bo, tako kot korporacija, kriva prekrška, proti njej pa bo sprožen postopek in primerno bo kaznovana. 2. Kadar zadeve korporacije upravljajo njeni člani, se odstavek (1) uporablja v zvezi z dejanji in napakami člana v povezavi z njegovim vodenjem, kot da je direktor korporacije. Obramba potrebne skrbnosti 24. Je obramba za osebo, obtoženo prekrška v skladu s členom 22 ali 23, s katero dokaže, da je naredila vse potrebno, da bi se prekršku izognila. Podpisano po pooblastilu državne sekretarke za promet 17. decembra 2007 Parlamentarni državni podsekretar oddeleka za promet Jim FITZPATRICK“

Pojasnjevalna opomba

(Opomba ni del pravilnika)

Ta pravilnik vsebuje določbe za izpolnjevanje člena 5 Uredbe (ES) št. 847/2004 Evropskega parlamenta in Sveta o pogajanjih in izvajanju sporazumov o letalskih prevozih med državami članicami in tretjimi državami (UL L 157, 30.4.2004, str. 7). Člen 5 navedene uredbe določa, da država članica zagotovi razporeditev prometa med upravičenimi letalskimi prevozniki Skupnosti na podlagi nediskriminatornega in preglednega postopka. Ta pravilnik določa ureditev za razdelitev teh prometnih pravic tam, kjer obstaja omejena zmogljivost.

Opredelijo se določbe (člen 2) in posledične spremembe sekundarne zakonodaje (člen 3). Člen 4 določa dolžnost državne sekretarke, da obvesti Upravo za civilno letalstvo, ko meni, da se bo v šestih mesecih pojavila omejena zmogljivost.

Člen 5 vsebuje določbe za možnost, da omejena zmogljivost ne obstaja več, člen 6 pa določa področje uporabe členov 7 do 23. Člen 7 omejuje uporabo zrakoplova za prevoz potnikov ali tovora za plačilo na progi z omejeno zmogljivostjo, če kvalificiran prevoznik nima potrdila o dodelitvi omejenih zmogljivosti.

Člen 8 določa nalogo dodelitve omejene zmogljivosti Upravi za civilno letalstvo in člen 9 določa dolžnosti, ki jih mora Uprava za civilno letalstvo upoštevati, ko dodeljuje omejeno zmogljivost. Člen 10 vsebuje zahteve, ki jih mora vlagatelj izpolnjevati, ko poda vlogo za potrdilo o dodelitvi omejenih zmogljivosti, in Upravi za civilno letalstvo določa zahteve o obveščanju.

Člen 11 vsebuje določbo o preklicu ali spremembi potrdila o dodelitvi omejenih zmogljivosti brez vloge, člen 12 pa določa postopek pri ugovorih in pripombah v zvezi s potrdilom za dodelitev omejenih zmogljivosti. Člen 13 navaja, kdo ima pravico do obravnave, in člen 14 določa predhodno obravnavo.

Člen 15 vsebuje določila o obvestilu v zvezi z obravnavo, ki jih mora Uprava za civilno letalstvo izpolniti, in kakšne podatke mora obvestilo v zvezi z obravnavo vsebovati. Člen 16 določa postopek, ki ga je pri obravnavi treba upoštevati.

Člen 17 zahteva od Uprave za civilno letalstvo, da ustrezno hitro ukrepa, ko odloča o odobritvi, zavrnitvi, preklicu ali spremembi potrdila o dodelitvi omejenih zmogljivosti in ko obvešča vlagatelja o svoji odločitvi. Člen 18 vsebuje določbe v zvezi z obvestilom in člen 19 določa zahteve glede oblike potrdila o dodelitvi omejenih zmogljivosti in kako dolgo je v veljavi.

Členi 20 do 23 so izvršilne določbe. Člen 20 določa, da bo Uprava za civilno letalstvo izvajala pravilnik, člen 21 pa pooblašča Upravo za civilno letalstvo, da neposredno zadrži zrakoplov ob sumu, da se bo uporabljal v nasprotju s členom 7. Člen 22 določa, da je ravnanje v nasprotju s členom 7 prekršek, prav tako ravnanje v nasprotju z navodilu v členu 21. Člen 23 vsebuje določbe za prekrške korporacij.

Ta pravilnik je sestavljen na podlagi pooblastil iz Zakona o civilnem letalstvu iz leta 1982, razen pri njihovem izvajanju pri členu 7 (omejitve prevozov za plačilo) in določb, ki se nanašajo na prekrške (člena 22 in 23), ki ju pooblašča oddelek 2(2) Zakona o Evropskih skupnostih iz leta 1972.

Popolna ocena učinka za ta instrument ni bila narejena, saj ni predviden noben učinek na zasebne ali prostovoljne sektorje.

(1) 1982 c. 16.

(2) 1972 c. 68; pooblastila oddelka 2(2) tega zakona so bila razširjena na podlagi spremembe oddelka 1(2) z oddelkom 1 Zakona o evropskem gospodarskem prostoru iz leta 1993 (c.51).

(3) S.I. 1993/2661.

(4) 1992 c. 53.

(5) UL L157, 30.4.2004, str. 7.

(6) UL C325, 24.12.2002, str. 33.

(7) S.I. 1991/1672. Pravilnik 3(5) in 20 je spremenil S.I. 1992/2662.

(8) 2000 c. 36.

(9) S.I. 2005/1970, kjer so popravki, ki niso bistveni za te pravilnike.